Gerrako pilotu

Gerrako pilotu Antoine de Saint-Exupéry idazle frantsesaren memoria liburua da. 1942an argitaratu zen Amerikako Estatu Batuetan (AEB), Flight to Arras izenburupean, eta Frantzian, Vichyko gobernuak argitaratzea debekatu zuenez, isilpean argitaratu zen Pilote de guerre izenburuarekin. Liburuan, Frantziako Aireko Armadan lan egin zuen garaiko bizipenak kontatzen ditu. Izan ere, azterketa-hegazkin baten pilotu gisa aritu zen Bigarren Mundu Gerran, Frantziako Guduan, 1940ko maiatzaren 23tik 1940ko ekainaren 6ra bitartean.

Liburuak Arras hiriaren gainean hainbat hilabeteetan zehar egindako hegaldiei buruz dihardu. Saint-Exupéry II/33 Azterketa Taldeko kidea izan zen eta motor biko Potez 637 hegazkin bat pilotatu zuen. Gerra hasieran berrogeita hamar azterketa-tripulazio zeuden soilik eta horietatik hogeita hiru II/33 taldekoak ziren. Alemaniar armadaren inbasioaren lehen hiru asteetan hamazazpi talde hil ziren, idazlearen ustez sakrifikatu egin zituzten.

Saint-Exupéryk frantsesen porrotetik onik irtetea lortu zuen, baina Charles de Gaullerekin desadostasun politikoak zituenez, Royal Air Forceko (Erresuma Batuko aire armada) kide izateko proposamenari uko egin, eta 1940. urtearen amaieran New Yorkera joan zen bizitzera. Bertan, Terre des hommes lanagatik Liburuaren Sari Nazionala jaso zuen. Ipar Ameriketan bizi izan zen bi urtez eta 1943ko udaberrian haren lehengo taldearekin elkartu zen Afrika iparraldean. 1944ko uztailean Frantzia gainean azterketa-misio bat egiten ari zela desagertu egin zen.

Moldaketak 
NBC Radio Network irrati kateak liburuaren drama gisako moldaketa egin zuen publiko estatubatuarrarentzat eta 1942ko urriaren 7an eman zuten Author's Playhouse irratsaioan. Gerora, 1998an, Rod Woodenek ere BBC Radio 4 irrati katerako drama gisako moldaketa egin zuen eta David Threlfallek jokatu zuen pilotuaren papera.

Liburuaren euskarazko itzulpena Josu Zabaletak egin zuen eta Alberdania argitaletxeak argitaratu zuen 2003an.

Erreferentziak

Kanpo estekak 

Antoine de Saint-Exuperyren eleberriak
1942ko liburuak
Euskaratutako liburuak
Memoriak
Alberdania argitaletxearen liburuak